CELEX: 32017D2277
Language: et
Date: 2017-12-08 00:00:00
Title: Komisjoni rakendusotsus (EL) 2017/2277, 8. detsember 2017, milles sätestatakse, et Peruust pärit banaanide impordi suhtes kehtiva (Euroopa Parlamendi ja nõukogu määruse (EL) nr 19/2013 artikli 15 kohase) soodustollimaksu ajutine peatamine ei ole asjakohane

9.12.2017   
            
            
               ET
            
            
               Euroopa Liidu Teataja
            
            
               L 326/53
            
         KOMISJONI RAKENDUSOTSUS (EL) 2017/2277,
   8. detsember 2017,
   milles sätestatakse, et Peruust pärit banaanide impordi suhtes kehtiva (Euroopa Parlamendi ja nõukogu määruse (EL) nr 19/2013 artikli 15 kohase) soodustollimaksu ajutine peatamine ei ole asjakohane
   EUROOPA KOMISJON,
   võttes arvesse Euroopa Liidu lepingut ja Euroopa Liidu toimimise lepingut,
   võttes arvesse Euroopa Parlamendi ja nõukogu 15. jaanuari 2013. aasta määrust (EL) nr 19/2013, millega rakendatakse ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepingu kahepoolne kaitseklausel ja banaane käsitlev stabiilsusmehhanism, (1) eriti selle artikli 15 lõiget 2,
   ning arvestades järgmist:
   
               (1)
            
            
               Banaane käsitlev stabiilsusmehhanism on kehtestatud ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepinguga, mida kohaldatakse ajutiselt Peruu suhtes alates 1. märtsist 2013.
            
         
               (2)
            
            
               Määrusega (EL) nr 19/2013 rakendatava stabiilsusmehhanismi kohaselt võib komisjon pärast seda, kui ühest asjaomasest riigist imporditavate värskete banaanide (1. jaanuari 2012. aasta Euroopa Liidu kombineeritud nomenklatuuri rubriik 0803 00 19) kindlaksmääratud käivituskogus on ületatud, võtta määruse (EL) nr 19/2013 artikli 14 lõikes 4 sätestatud kiirmenetluse kohaselt vastu rakendusakti, millega ta võib asjaomasest riigist imporditavatele värsketele banaanidele kehtestatud soodustollimaksu ajutiselt peatada või otsustada, et selline peatamine ei ole asjakohane.
            
         
               (3)
            
            
               16. oktoobril 2017 ületas Peruust pärit värskete banaanide import Euroopa Liitu eespool nimetatud lepingus kindlaks määratud künnise 93 750 tonni.
            
         
               (4)
            
            
               Sellega seoses vaatles komisjon vastavalt määruse (EL) nr 19/2013 artikli 15 lõikele 3 asjaomase impordi mõju Euroopa Liidu banaanituru olukorrale, et otsustada, kas soodustollimaks tuleks peatada või mitte. Komisjon uuris asjaomase impordi mõju liidu hinnatasemele ning teistest allikatest lähtuva impordi arengut ja liidu värskete banaanide turu üldist stabiilsust.
            
         
               (5)
            
            
               Banaane käsitleva stabiilsusmehhanismiga hõlmatud värskete banaanide import Peruust moodustas 2017. aasta künnise ületamisel vaid 2,7 % värskete banaanide koguimpordist liitu. Lisaks moodustab Peruust pärit import alla 2,25 % värskete banaanide koguimpordist liitu.
            
         
               (6)
            
            
               Import suurtest eksportivatest riikidest, kellega liit samuti on sõlminud vabakaubanduslepingu (täpsemalt Colombiast, Ecuadorist ja Costa Ricast), moodustas nende vastavatest künnistest 58,7 %, 61,4 % ja 60,4 %. Stabiilsusmehhanismi raames kasutamata kogused (ligikaudu 2,3 miljonit tonni) on märkimisväärselt suuremad kui Peruust pärit koguimpordi praegune maht (93,8 tuhat tonni).
            
         
               (7)
            
            
               Peruust pärit banaanide impordihind ei avaldanud kõigi eri päritolu banaanide impordihinnale hindu alandavat survet. Peruust pärit banaanide impordihind oli 2017. aasta esimese kaheksa kuu jooksul keskmiselt 732 eurot/tonn, mis on kõrgem kui liitu imporditavate kõigi eri päritolu banaanide (kaalutud) keskmine hind (ligikaudu 720 eurot/tonn). Lisaks järgib viimati nimetatud hind iga-aastast suundumust ja on püsinud suhteliselt stabiilne.
            
         
               (8)
            
            
               Vaadeldes seejärel eespool nimetatud impordi mõju hulgimüügihinnale hetkel, mil Peruu ületas lepingus kindlaks määratud künnise, on selge, et ehkki (kõigi eri päritolu) banaanide kaalutud keskmine hulgimüügihind 2017. aasta septembris (861 eurot/tonn) oli 9,5 % madalam kui 2016. aasta septembris (952 eurot/tonn), on ELis toodetud banaanide keskmine hulgimüügihind püsinud suhteliselt stabiilne: 2017. aasta septembris 910 eurot/tonn ja 2016. aasta septembris 915 eurot/tonn.
            
         
               (9)
            
            
               Seega ei ole praeguses etapis mingit alust arvata, et Peruust pärit värskete banaanide import, mis ületab kindlaksmääratud iga-aastast impordi käivituskogust, häiriks liidu turu stabiilsust või mõjutaks märkimisväärselt liidu tootjate olukorda.
            
         
               (10)
            
            
               Liidu äärepoolseimate piirkondade majanduslik olukord ei ole 2017. aasta oktoobris märgatava halvenemise ohus ega märgatavalt halvenenud.
            
         
               (11)
            
            
               Seetõttu ei ole Peruust pärit banaanide impordi suhtes kehtiva soodustollimaksu peatamine praegu asjakohane,
            
         ON VASTU VÕTNUD KÄESOLEVA OTSUSE:
   Artikkel 1
   Euroopa Liidu kombineeritud nomenklatuuri rubriiki 0803 00 19 kuuluvate Peruust pärit värskete banaanide impordi suhtes kehtiva soodustollimaksu ajutine peatamine ei ole asjakohane.
   Artikkel 2
   Käesolev otsus jõustub selle Euroopa Liidu Teatajas avaldamise päeval.
   
      Brüssel, 8. detsember 2017
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 17, 19.1.2013, lk 1.